NARIADENIE KOMISIE (ES) č. 874/2007
z 24. júla 2007,
ktorým sa stanovuje konečná výška pomoci na sušené krmivo na hospodársky rok 2006/2007
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1786/2003 z 29. septembra 2003 o spoločnej organizácii trhu so sušeným krmivom (1), a najmä jeho článok 20,
keďže:
(1)
V článku 4 ods. 2 nariadenia (ES) č. 1786/2003 sa stanovuje výška pomoci, ktorá sa má vyplatiť spracovateľským podnikom na sušené krmivo v rámci maximálne zaručeného množstva uvedeného v článku 5 ods. 1 uvedeného nariadenia.
(2)
V súlade s článkom 33 ods. 1 prvým pododsekom nariadenia Komisie (ES) č. 382/2005 zo 7. marca 2005 o spôsoboch uplatňovania nariadenia Rady (ES) č. 1786/2003 o spoločnej organizácii trhu so sušeným krmivom (2) oznámili členské štáty Komisii množstvá sušeného krmiva, na ktoré sa podali žiadosti o pomoc na hospodársky rok 2006/2007. Z týchto oznámení vyplýva, že maximálne zaručené množstvo pre sušené krmivo nebolo prekročené.
(3)
Výška pomoci na sušené krmivo teda predstavuje 33 EUR za tonu v súlade s článkom 4 ods. 2 nariadenia (ES) č. 1786/2003.
(4)
Opatrenia stanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Na hospodársky rok 2006/2007 sa konečná výška pomoci na sušené krmivo stanovuje na 33 EUR za tonu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. júla 2007